**AZ ORSZÁGOS MŰSZAKI IRÁNYÍTÓ TÖRZS KÖZLEMÉNYE**

**2013.06.07. 12.00 óra**

Orbán Viktor miniszterelnök június 4-én délben veszélyhelyzetet hirdetett ki a Duna áradása miatt az érintett térségekre.

A védekezés folyamatosan, tervszerűen zajlik. Az eredményesség érdekében a helyi lakosság és a közvetlenül nem érintett települések polgárai és civil szervezetei a vízügyi szakemberek irányításával ütemezetten végzik a szükséges feladatokat.

A Katasztrófavédelmi Koordinációs Tárcaközi Bizottságnak a védekezéshez szükséges minden forrás a rendelkezésére áll. A most következő napokban várhatóan lesznek elzárt, megközelíthetetlen települések. A védekezés irányítói erre is felkészültek, ezeknek az ellátását időben megszervezték.

Az Országos Műszaki Irányító Törzs eddig 20 helyen hozott létre központi homokzsáktöltő telepeket, amelyek a védekezésben résztvevőknek jelentenek újabb tartalékot. Ezeknek a tartalékhelyeknek a célja az, hogy az állam által finanszírozott homokzsákok a tetőzés folyamán, hirtelen igény esetén is azonnal eljussanak az állami védvonalakra, az önkormányzatokhoz, illetve a lakossághoz. Az önkormányzati védelmi feladatok ellátását az OMIT által kirendelt szakemberek segítik.

A folyamatosan beérkező adatok alapján, az árhullám levonulása nagy feladatot jelent, de ezzel az országos méretű összefogással, közösen, sikerrel megoldható. A védekezést az Országos Vízügyi Főigazgatóság koordinálja.

**Az árvízi védekezésben résztvevők és a védekezés irányítói megdöbbenéssel párosuló felháborodással fogadják, hogy megfeszített erőfeszítéseiket minden alapot nélkülöző rémhírek kérdőjelezik meg. A további „értesülések” keletkezésének és terjedésének megakadályozása érdekében az árvízi védekezést felelősen irányítók ismételten leszögezik: védművet, gátat fel nem adnak, védvonalat más település védelme érdekében át nem vágnak. A védekezés jelenlegi szakaszában gátszakadás nem történt.**

A Mosoni-Duna Győrújfalunál lévő védelmi szakaszán a folyamatban lévő kivitelezési munkák miatt az árvízvédelmi töltés az árvíz előtt nem volt teljes értékű. Az árvízvédelmi töltésen folyó munkákhoz szükséges beszállítást csak a töltéskoronán lehet megoldani, mivel a mentett oldalon.
 a szivárgó vizek csak így tették lehetővé a folyamatos szállítást. Az intenzív szállítás következtében tegnap délután a töltés mentett oldali rézsűjén a korábbi kivitelezés során rátolt földmennyiség a rajta közlekedő gépek terhelésének következtében a töltés mentett oldalára mintegy 20 méter szélességben és 1,5 méter mélységben lesuvadt.

Az éjszaka folyamán az érintett töltésszakasz koronáján a töltés magasítás homokzsákokból 70 cm-es magasságban folyamatosan megépült. Álláspontunk szerint az így kialakított védvonal magassága elegendő. Tekintettel a felfokozott helyzetre, magasítást a nap folyamán tovább építjük.

A mentett oldalon a fakadó vizek miatt magasabb vízszintek alakultak ki, ezért a mentett oldali leterhelő kavics paplan kiépítésének üteme le fog lassulni. Tekintettel arra, hogy a kialakult körülmények között, forgalomtechnikai okokból ez a kapacitás nem növelhető tovább, azokon a szakaszokon, ahol rézsű csúszást észlelünk, bordás megtámasztások kialakítását kezdtük el.

A védekezést az új helyzetnek megfelelően átszerveztük, a beszállításokat a bordás megtámasztásokhoz helikopterrel kezdeményeztük, melyet töltés koronán könnyűszerkezetű járművel egészítünk ki.

A megtámasztás befejeztével a magasítási munkák dupla csatárlánccal tovább folytatódnak. A jelenlegi helyzet a magasítás folytatását nem akadályozza, a töltésen elrendeltük a túlbiztosítás kiépítését.

2013. 06. 06-án az OMIT összehívta a Tudományos Tanácsot. **A Tanács tagjai egyöntetűen megállapították, hogy a prognózis alapján nem alakulhat ki olyan árhullám, amely a jelenlegi rekord árhullámot tovább növeli. Kizárták, hogy a vizsgált időszakban erre az árhullámra újabb árhullám fusson rá.**

**A legfrissebb árvízi adatok a Dunán:**

2013. június 7-én 11.00 órakor az alábbi vízállásokat mérték:

|  |  |  |  |  |  |  |
| --- | --- | --- | --- | --- | --- | --- |
| Vízmércék | Korábbi vízállás | Aktuális vízállás | Tetőzés | Tetőzés várható időpontja | Eddigi legnagyobb vízszint | Idő-pontja |
| **Nagybajcs** | 887 cm | 895 cm | 910 + - 10 | 2013. 06. 08. hajnal | 875 | 2002 |
| Komárom | 797 cm | 807 cm | 840 + - 10 | 2013. 06. 08-09. | 802 | 2002 |
| Esztergom  | 736 cm | 746 cm | 805 + - 10 | 2013. 06.09. reggel | 771 | 2002 |
| Nagymaros | 655 cm | 668 cm | 740 + - 15 | 2013. 06. 09. este | 714 | 2006 |
| **Budapest** | 784 cm | 795 cm | 885 + - 20 | 2013. 06.10. hajnal | 860 | 2006 |

**Jelenleg 759,8 km töltésen van árvízvédelmi készültség Magyarországon.**

**I. fokú védekezés van 305,9 km-en (a Dunán a jobb parton Mohács, a bal parton Solt alatt a déli országhatárig, a Marcal középső szakaszán, a Sió alsó szakaszán Siótorok-Sióagárd között, a Zagyva középső szakaszán Szentlőrinckáta-Hatvan között és Mátraverebélyi tározónál).**

**II. fokú védekezés van 199,1 km-en (a Duna Budapest alatti szakaszán a jobb parton Bátáig, a bal parton Soltig).**

**III. fokú védekezés van 63,6 km-en (a Dunán a Tassi zsilipnél, a Rába Győr-Árpási, Győr-Koroncói szakaszán, a Marcal Győr-Koroncói, valamint a Koroncó-Mórichida árvízvédelmi szakaszán).**

**Rendkívüli védekezés van 191,2 km-en (a Győr-Moson-Sopron megye területén a Duna-menti és Mosoni-Duna menti, Komárom-Esztergom megye és Pest megye Budapest feletti területén a Duna-menti állami védvonalakon).**

**A védekezésben résztvevő önkormányzatok száma: 13**

Országos Műszaki Irányító Törzs

Országos Vízügyi Főigazgatóság, 2013.06. 07. 12.00